MD5
MD5 (ingliskeelsest nimest Message Digest 5) on levinud räsifunktsioon, mille väljundiks on 128-bitine kontrollsumma (ingl. checksum). MD5 kasutusala krüptograafias on lai, enamasti kasutatakse seda andmete tervikluse kontrolliks. Software Engineering Institute peab MD5-d "krüptograafiliselt murtuks ja edasiseks kasutuseks ebasobivaks". Tähelepanuväärne näide MD5 nõrgast turvalisusest on 2012. aastal levinud pahavara Flame.